अब उत्सुकता ही सबसे बड़ी भूख है. अब महीन से महीन जानकारी ही असल बौद्धिक खुराक हो गई है. अब कॉन्टेक्स्ट का अवसान हो गया है, कॉन्टेंट का साम्राज्य चल रहा है. चलना-फिरना-देखना-आंख मूंदना-पांव पकड़ना-लतियाना-बतियाना-झुठियाना-झुठलाना-राइट-लेफ्ट-गिरना-पड़ना-कूदना-कुदाना-रोना-पीटना-हंसना-खिसियाना सब कॉन्टेंट है. और हम सभी इसके ग्राहक हैं. अब हमारी हर अनुभूति का रिकॉर्ड रखना ज़रूरी है. अब हमारे हर तजुर्बे नापे जाने ज़रूरी हैं. हर सच्चाई अब पोस्ट की जानी ज़रूरी है. हर उल्लास का मानकीकरण आवश्यक है. अब अगर कोई हमारी तस्वीरें न देखे, तो हमारा अस्तित्व नहीं है. लाइक और शेयर के बिना जीवन को न जिया हुआ घोषित किया जाएगा. नल एंड वॉयड.